Keskittymiä käsittelevän neuvoa-antavan komitean 122. kokouksessaan 22. joulukuuta 2003 antama lausunto asiaan COMP/M.2978 - Lagardère/Natexis/VUP liittyvästä alustavasta päätösluonnoksesta (ETA:n kannalta merkityksellinen teksti)



Virallinen lehti nro C 102 , 28/04/2004 s. 0027 - 0028



Keskittymiä käsittelevän neuvoa-antavan komitean 122. kokouksessaan 22. joulukuuta 2003 antama lausunto asiaan COMP/M.2978 - Lagardère/Natexis/VUP liittyvästä alustavasta päätösluonnoksesta (2004/C 102/10) (ETA:n kannalta merkityksellinen teksti) 1. Neuvoa-antava komitea on komission kanssa samaa mieltä siitä, että keskittymällä on sulautuma-asetuksessa tarkoitettu yhteisönlaajuinen ulottuvuus. 2. Neuvoa-antava komitea yhtyy komission määritelmään, jonka mukaan ranskankielisten kustannusoikeuksien ensimarkkinat on jaettava kirjakategorian mukaan. Lisäksi ranskankielisten kustannusoikeuksien markkinat on erotettava muunkielisten kustannusoikeuksien markkinoista. 3. Neuvoa-antava komitea yhtyy komission määritelmään taskukirjojen ranskankielisten kustannusoikeuksien jälkimarkkinoista. 4. Neuvoa-antava komitea yhtyy komission määritelmään erillisistä markkinoista a) markkinointi- ja jakelupalveluille, b) markkinointipalveluille jälleenmyyjätason mukaan (kirjakaupat, tukkukaupat ja hypermarketit), c) kirjamyynnille kustantajalta jälleenmyyjille jälleenmyyjätyypin mukaan, d) kirjamyynnille kustantajilta jälleenmyyjille ja kirjamyynnille tukkukaupoilta kolmostason jälleenmyyjille. 5. Neuvoa-antava komitea yhtyy komission määritelmään kirjojen pääluokituksen ja päätösluonnoksessa ehdotetun luokituksen mukaisista kirjojen erillisistä myyntimarkkinoista. 6. Neuvoa-antava komitea yhtyy komission määritelmään yleisen kirjallisuuden kovakantisten ja taskukirjojen myynnin erillismarkkinoista. 7. Neuvoa-antava komitea yhtyy komission määritelmään koulukirjojen ja opiskelun tukimateriaalin erillisistä markkinoista. 8. Neuvoa-antavan komitean enemmistö yhtyy komission esittämään maantieteellisten markkinoiden määritelmään, joka sisältyy päätösluonnokseen. Vähemmistö pidättyy ottamasta kantaa. 9. Lukuun ottamatta kysymystä 8a, johon vähemmistö pidättyy ottamasta kantaa, neuvoa-antava komitea yhtyy komission näkemykseen siitä, että keskittymä olisi alun perin ilmoitetussa muodossaan luonut määräävän aseman tai vahvistanut sitä a) yleisen kirjallisuuden ranskankielisten kustannusoikeuksien ensimarkkinoilla, b) yleisen kirjallisuuden taskukirjojen ranskankielisten julkaisuoikeuksien jälkimarkkinoilla, c) kustantajille tarjottavilla kirjakauppoihin, hypermarketteihin ja tukkukauppoihin suuntautuvilla myynti- ja markkinointipalveluiden markkinoilla, d) kustantajille tarjottavien jakelupalveluiden markkinoilla, e) yleisen kirjallisuuden, lastenkirjojen, oppaiden ja käsikirjojen, koulukirjojen, opiskelun tukimateriaalin ja hakuteosten myyntimarkkinoilla kustantajilta jälleenmyyjille, f) kirjojen myyntimarkkinoilla tukkukaupoilta kolmostason jälleenmyyjille. 10. Neuvoa-antavan komitean enemmistö yhtyy komission näkemykseen siitä, että osapuolten tekemät sitoumukset riittävät poistamaan kilpailuongelmat siinä tapauksessa, että ne toteutetaan komiteassa käsitellyllä tavalla. Vähemmistö ei yhdy tähän kantaan. 11. Neuvoa-antavan komitean enemmistö on näin ollen samaa mieltä siitä, että toimenpide olisi julistettava yhteismarkkinoille ja ETA-sopimuksen toimintaan soveltuvaksi edellyttäen, että sen osalta noudatetaan täysin päätösluonnoksen liitteessä esitettyjä edellytyksiä ja velvoitteita. Vähemmistö ei yhdy tähän kantaan. 12. Neuvoa-antava komitea suosittelee tämän lausunnon julkaisemista Euroopan unionin virallisessa lehdessä. 13. Neuvoa-antava komitea kehottaa komissiota ottamaan huomioon kaikki muut asian käsittelyssä esille tulleet näkökohdat.